khistorydata/jeongjo-sjw-relations huggingface dataset:
정조 12년 · 목
具翼善冠袞龍袍乘輿出協陽門降輿乘輦出敦化門至宗廟洞口降輦乘輿入齋室改具冕服詣版位行展謁禮入廟內奉審詣第十二室奉審景宗大王庚午封王世子竹册敎命玉印甲辰上諡金寶端懿王后丙子封世子嬪竹册敎命玉印戊戌上諡竹册玉印壬寅追封王妃玉册金寶丙午追上尊號玉册玉寶宣懿王后戊戌封世子嬪竹册敎命外袱紫的綿紬四幅單袱改備玉印壬寅封王妃敎命外袱紫的綿紬四幅單袱改備金寶庚戌上諡金寶詣第十三室奉審英宗大王辛丑封王世弟竹册敎命丙子上尊號玉册外袱多紅禾花紬三幅甲袱改備甲辰加上尊號金寶貞聖王后辛丑封世弟嬪竹册敎命丙午封王妃玉册敎命庚申上尊號玉册外袱多紅禾花紬三幅單袱改備丙子加上尊號玉册丙申加上尊號玉册金寶戊戌加上諡號玉册玉寶甲辰追上尊號金寶詣祭器庫奉審各室祭器雜置庫中命戶曹判書徐有隣本署提調李▣監滌奉安仍敎曰左承旨趙▣德令該府拿問處之蓋▣德以奉審承旨不能奉行昨夜下敎祭器奉安有此欠敬故也仍詣永寧殿行禮入殿內奉審詣第十室奉審仁聖王后金寶訖還齋室承旨沈豊之啓言莫重大享後祭器不善修藏奉審承旨旣有拿處之命當該廟司亦不可不重勘何以爲之乎敎以爲先推考仍命本署直長金在明他司相換豊之又啓言莫重展拜時司諫李秀夏持平韓德厚追後入來擧措遑忙請幷推考敎曰以時臺莫重班儀有此顚錯已極可駭穿過衛內尤涉未安不可以生疏恕之從重推考僚官雖或曲護隨駕玉堂之無一言借口於承宣溺職大矣當該玉堂一幷推考押班監察亦爲推考又啓言每當擧動時宗廟景慕宮大門內各司入接處排設假家有違古規請自今以後一倂嚴禁從之改具翼善冠袞龍袍乘輿出洞口降輿乘輦至景慕宮洞口降輦乘輿入齋室改具冕服詣版位行展拜禮入宮內奉審訖還齋室命明日常參兼行次對朝參更待下敎爲之改具翼善冠袞龍袍乘輿出洞口降輿乘輦入弘化門至協陽門降輦乘輿還內
정조 12년 · 강
以韓光會爲左參贊金魯鎮爲右參贊前望也
정조 12년 · 목
因囚單子敎曰司謁誤傳致此做錯當該司謁待用棍令兵曹決棍趙▣德放送
정조 12년 · 강
御熙政堂行常參召見大臣備堂及下直守令
정조 12년 · 목
外位已備而諸臺尙未承牌敎曰臺諫事誠萬萬未安詣闕待牌可也一幷下義禁府推考仍命兩司前望入之大司諫宋鍈執義李身晦司諫朴廣源掌令宋民載正言閔師宣沈銖持平朴基正鄭大容批下時至具翼善冠袞龍袍陞座參班諸臣入庭行禮訖大臣以下陞殿就位○領議政金致仁啓言日昨老人加資疊授事草記有勿施之命固知聖意攸在而該道該曹則實爲不察請道臣銓堂幷推考從之領相曰老人加資雖若無甚關係而臣方猥入耆社耆社舊例正卿中無年七十人則以亞卿權差不許其陞品祖宗朝愼惜名器有如是矣而年來自上所以愼惜爵賞漸不如初間或不免於濫過深留聖意是臣區區之望也敎曰卿言切實謹當隨事反隅目下宋濟愚事亦係一端原傳敎勿施又啓言卽今備堂員數雖多苟有與聞廟謨之人則不當拘此吏曹判書吳載純戶曹參判李在學行副司直洪秉纉備堂差下請使之察任從之仍命新差備堂幷牌招又啓言行司直李命植行副司直李在簡金文淳吏曹參判朴祐源幷還差備堂李在簡則使之仍察有司惠堂亦爲還差三道句管及堤堰堂上亦方有闕行副司直李性源京畿句管禮曹判書李坤海西句管行副司直李秉模關東句管漢城判尹鄭昌聖兼都承旨沈豊之堤堰堂上差下請使之察任從之又啓言諸道文武交差邑作爲定式至載法典而都政湖西邑文官當次者無端以武臣差除當該銓官推考瑞山郡守尹壽民改差而積仕作散亦甚可矜待相當窠卽爲差遣之意請分付銓曹從之又啓言戊申殉節人事頃承下敎而其時儀兵將之最有功者莫如故府使朴敏雄蓋嶺賊先陷淸州兵聲大振而敏雄以一介書生首倡義旅收復本州使賊勢挫沮王師踊躍卒成安竹之勳者雖謂之敏雄與有功亦可也當此歲甲重回合施褒贈之典敏雄事蹟則朝廷登時聞知屢加奬用而臣於年前又有一新聞逆賊聖佐鼎佐以陜川大族應希良入據陜川郡本郡前倅金鼎運故名賢文貞公慶餘之孫也時謫本郡以諺札密招舊校之投賊者成萬重諭以大義授以方略使萬重爲內應自外夾攻遂成斬賊首復本郡之功而鼎運終身不言此事及其死後湖中人士始得見鼎運抵萬重諺札七百餘人呈文于道臣道臣狀聞下該曹尙未回啓云其奇功高風誠可敬歎金鼎運特命高品贈職以爲樹風聲激來後之道宜矣敎以伊時死於王事之人方思記錄之道擬待三月召見卿等決處此事先爲依施待開政卽爲下批其子孫如有之令該曹收用又啓言監司以下凡係廟薦窠備堂議薦古也而近來則以不薦爲高致頃日沁留之出二十餘人備堂中議薦者只三人事體寧容若是無故行公備堂請幷重推敎以武臣及衆所共知情病公故外不薦備堂幷罷職又啓言西銓之政頗有不均之謗今番邊將窠頗優而內三廳區處只薄地二處而已此已非當初設置之本意其外久勤分排亦失照檢至於江華久勤僅爲五年者亦爲之此京軍門之所未有事雖微細不可無飭請兵曹判書鄭昌順重推從之又啓言昨春庭試榜其時兩博士引義不當繼來者又無故不擧行請嚴飭會圈從之又啓言古則蔭官陞品亦觀久次臣嘗聞故相臣李世白以蔭官出六後十九朔陞五品謂之太驟囚禁政吏近來則事勢所拘無以行古規而猶以經一考爲陞品之限今番則至以未經一考者陞遷之意至煩啓稟此亦未曾見之事也敎以出擧條申飭後勿如是又啓言都政兩守令事僚相陳達處分已下而近來銓曹漸無古規雖以臺選言之其都目出六卽席通擬未免太驟至以單典籍直擬於五品持平殆曾未見彼兩人皆非止於兩司之人則經郞署通薇垣卽朝暮事耳有何忙急越格若是新榜未分館前西飛外不得除職銓法也而大政散政連爲擧擬一事二事破壞如此寧不慨惜請當該前後銓官幷重推從之又啓言此守禦使金鍾秀三營束伍左右部牙兵等合操取稟狀啓及總戎使徐有寧坡州長湍束伍軍操鍊取稟狀啓及開城留守閔鍾顯本營軍兵習操取稟狀啓也窮春動軍民弊宜念依他道例幷令停操之意請分付從之又啓言此慶尙左兵使李潤禧狀啓而今春習操營將巡點請令廟堂稟旨分付矣近來春秋兩操許久不行軍伍不辨金鼓昨年嶺農幸告大登春操則請使之依例擧行敎以將臣亦陳所見御營大將李柱國曰操鍊之許久不行誠甚可悶以赴操軍程送言之遠不過百里其所糜費不甚大段此後則雖歉歲一年一次必爲擧行恐合事宜矣敎以巡點則依爲之大臣將臣之言實爲得宜方農擾民終涉重難更觀今秋依例設行春操則停止○左議政李在協啓言先大王以神武不殺之威戡定亂逆以成五十年平蕩之治我殿下承艱大之投受精一之傳重逢舊甲追感往事兢兢業業之念必有倍於今日矣伊時賊變蓋由於治逆之未破窩窟終致滔天之禍至今追思尙覺凛然丙丁以來亂逆接踵而前後鋤治一味沁泄至若夏明之獄尤不成鞫體義理不明賊徒無忌民志靡定訛言日興伏莽之患察影可知世道人心無一可恃適當此歲敢以安不忘危四字用備丹扆之箴伏願淵然深思惕然警動勿爲姑息狃安之計以爲迓續景命匹美前休之道焉敎以當留意矣○判府事金熤啓言我朝國勢漸就削弱世敎日益陵夷而猶能維持至今者實以倫彝明而名敎重也今番大政韓德厚遽通侍從之望曾於年前故洪奉朝賀積費周旋使韓宗纉得通臺望而名義終有所忌憚公議終有所可畏旋又筵白改正以洪奉朝之氣勢亦能忌憚名義有如此則前吏曹判書李文源以何識見以何氣力遽通德厚於淸朝侍從之望若是其無難乎其無忌憚甚矣分付詮曺韓德厚改正臺望李文源施以罷職之典恐不可已也敎以諸大臣之意何如領相曰韓宗▣臺通後故洪奉朝賀筵請改正其後又以諸議之稱惜問議於臣故答以五世斬之說則更爲筵稟復其前通此臣之所嘗參見也判府事徐命善曰大臣名義之說固是正論而世代寢遠之後則似不無闊狹矣領敦寧洪樂性曰金判府重名義之言卽是正論而領相五世斬之說亦似不無所據矣判府事李福源曰名義之重誠如大臣所奏而年代有遠近之異亦不可一向無限節矣左相曰其後孫有爲府尹之職者云到今臺通何必盡拘乎敎以金判府所奏雖出重名義之意諸大臣言政合予意改正與罷職之請有難從施矣○戶曹判書徐有隣啓言諸道川浦名色自朝家特許永頉爲方伯守令者所當査得新起還起思所充補而近來永災則如例懸頉新起則絕無僅有昨年諸道永頉處以覆沙施行之意曾有文移往復而回牒之來皆以屢經水災實狀則然斷斷不已道臣之言旣如此則有難一例防塞而目今春耕將始另行勸墾之政則新還起不患不足以此意嚴飭守宰躬審田野從實査得如數充補得失相當然後昨年川浦等災始許永頉之意請出擧條分付各道道臣從之○承旨沈豊之啓言常參人侍自有朝儀而大司諫宋鍈以侍從之官不着煖帽請推考敎以遞差○校理宋祥濂沈興永副校理洪義浩修撰李敬五李洪載副修撰李鼎德啓言夫治國之要有三曰明彝倫也振紀綱也勵廉恥也顧今治具畢張三者宜無可憂而以言乎彝倫則懲討不嚴大義將晦以言乎紀綱則命令不行百度皆弛以言乎廉恥則操守不飭名檢都喪臣等以爲我殿下政令施措之間猶未盡一誠字做去致此許多疵病也繼自今益懋乾剛不息之工動法聖王以實之道則政敎立而俗習變特一轉移事伏願深留聖意焉敎以當留意矣○正言閔師宣啓言求禮縣監李鎮國入侍之際擧措遑忙奏對儱侗此等之人不可責之以字牧之任請罷職敎以生疏所致推考仍命寶城郡守趙燮郭山郡守吳文常相換康翎縣監李尙岳求禮縣監李鎮國相換金海府使權▣改差○承旨洪仁浩啓言兩司備員之前遽以不得傳啓之意仰奏殊涉未安守令請罪辭語又欠別白請正言閔師宣推考敎以勿推師宣避嫌賜例批○備局啓言行副司直李文源因大臣筵奏自賓廳便服出去擧措萬萬怪駭國綱所在不可仍置請爲先罷職令該府拿問重勘允之
정조 12년 · 목
以李致中爲大司憲朴天行爲大司諫權恢爲獻納鄭福煥爲副修撰羅忠佐爲金海府使許晪爲瑞山郡守
정조 12년 · 강
判府事李福源進謝箋
정조 12년 · 목
福源以年七十八耆社故特命原歲饌外加給衣資食物至是進箋稱謝箋文略曰自侍講之初年偏蒙聖眷廁摛文之邇列屢霑恩波豈圖人耆社之辰又荷出常格之渥從大臣閣臣後也不用養庶老之規使庖人廩人將之重以加束帛之寵
정조 12년 · 목
世晃陳疏略曰臣薄有筆墨之技乙巳年間長興文姓人來請其遠祖江城君文蓋漸私廟拄聯臣果漫書而應之曰泣玉玦於劍南功存社稷傳綿種於海外澤被生民今伏聞丹城江城君道川書院宣額致祭官禮曹正郞李重所傳以爲當其宣額之日院儒告曰御製懸板昨已奉安云而其文曰卓忠孝於百代扶植綱常倡道學於東方樹立斯文李重心竊疑怪急令撤去密探其委折則有觀光者一二人私相酬酢曰不但此事曾聞長興江城君私廟有拄聯揭板其處人或謂之自上頒下而實是姜世晃之筆則今此書院所揭者未可知何人所書也云噫嘻此何言也自聞此語神爽飛越不知所措近來遐土多有愚妄叵測之流譸張虛說轉相倡和目今丹城揭板旣已綻露自當嚴覈勘律而至於長興事旣有他道人之爛漫傳說則必有做作詿誤之苗脈伏乞亟加明覈究得言根撤去揭板以正奸民謊妄之罪敎曰還給從重推考捧納承旨亦爲從重推考
정조 12년 · 강
命前大司憲洪檢等罷職放送
정조 12년 · 목
因前大司憲洪檢前執義洪聖淵前掌令李羽晉前持平李福潤韓德厚前大司諫嚴思晚前司諫李秀夏前獻納金光岳前正言鄭觀輝李尙友禁推傳旨敎曰待漏承牌可也詣闕直參可也設或違牌焉敢至日出在家無去來乎待拿囚竝罷職後放送事分付該曹
정조 12년 · 강
御熙政當行抄啓文臣親試詩官金鍾秀吳載純鄭民始金憙尹行任
정조 12년 · 목
御題天地之間萬物之衆惟人最貴賦弘文館校理宋祥濂三下居首
정조 12년 · 강
毓祥宮展拜日子命以旬前擇入
정조 12년 · 목
敎曰歲謁展拜毓祥宮遵先王遺志世今年尙未行焉展拜日子以旬前擇入
정조 12년 · 강
命以明日齋宿于摛文院
정조 12년 · 목
敎曰明日祈穀大祭受香時親押後親傳香祝以此分付昔在先朝每値祈穀攝享必出御齋所經夜卽予常所仰覩陪參者今年雖因事故不得不命攝御極以後除辛丑攝行外未嘗或闕享豈可不遵先朝故事傳香後仍留摛文院齋宿翌朝還內該房知悉仍命雲寶劍依例磨鍊其餘侍衛軍兵依除夕日例爲之
정조 12년 · 강
命時囚李文源施以流配之典
정조 12년 · 목
敎曰名以重臣則宜識朝體發憤於大臣筵奏作此前所未有之駭擧況昨日賓廳擧措衆目威覩云別無更問之事雖欲照律亦豈有公堂脫袍之法文乎莫曰此擧由於酒之所使所駭憤者不念爲世家擢拔之本意甘自歸於罔赦之科也大臣予所敬禮賓廳亦非大臣之賓廳負犯至此何論情與跡揆以公法合置重典該府旣無當照之律時囚李文源所勘律名令廟堂知悉諸大臣相議勘定草記以嚴朝綱以尊大官○備局啓言昨日李文源賓廳擧措萬萬駭愕實古今之所未聞也蔑公法辱朝廷更無餘地此而不嚴勘將無以正頹綱而尊國體流配之典有不可已敎以依議施行
정조 12년 · 강
以尹東晢爲都總管尹承烈爲副總管前望也
정조 12년 · 목
敎曰凡前望入啓時受點前先錄已點人姓名自是院中前例今日總管望筒點下之後謂以不知點下於何人致有此煩稟近來政院事誠可悶當該承旨趙▣德爲先越俸三等
정조 12년 · 강
重推湖南伯沈頤之
정조 12년 · 목
備局啓言頃因傳敎具書目牒呈於政院委折査問本道矣卽見全羅監司沈頤之所報則以爲本營曾無關牒去來於政院之事而今番以褒貶啓本事有特敎査問之命而政院公事中星大馳報云云故只憑馳報之語率易呈牒云矣馳報云云旣失政院之體雖以道臣言之明知其無例而率易呈牒俱不可無警請當該承旨及道臣重推允之
정조 12년 · 강
兵曹判書鄭昌順上疏引義賜例批
정조 12년 · 목
疏略曰伏見大僚常參筵奏擧條下者乃以西銓之政頗有不均之謗爲言旣曰不均則是謂不公不均之失至登於筵奏不公之謗見疑於廟堂則其爲罪宜如何處之雖以老成忠厚之意不忍遽置誅殛之重典姑施問備之薄勘而私心悚恧不可一日蹲仍也決矣至於內三廳之薄地塡差人雖不願渠則自願其所差遣一從其願其人俱在非敢誣也統禦營移屬之後久勤之每都目遷轉載在法式而前此兩都目一不得遷按其成簿已爲二陳薄窠充擬不過遵例而大僚旣以此非斥則臣何敢自以爲是也日昨不薦備堂罷職之命雖有公故分揀之敎而廟謨與聞已有株守之素戒前後薦望一不擧擬罪實爲首罰則倖逭臣固自愧人謂斯何伏乞鐫臣本兼諸任勘臣前後辜犯
정조 12년 · 강
分揀前大司憲洪檢等罷職
정조 12년 · 목
敎曰今聞昨日臺臣事亦由於政院不善知委之致罷職傳旨爻周
정조 12년 · 강
命秋曹嚴覈當該中禁金龍淵
정조 12년 · 목
右捕廳啓言當夜人定前有一白衣人自以爲奉命中禁突入本廳願借入直部將通符云故使之考見戶牌則果是中禁金龍淵矣行止殊常不可置而不問請分付該廳査實處之敎以事未前聞萬萬可駭該中禁移送刑曹嚴覈取招以聞
정조 12년 · 강
酌放保放及時囚罪人
정조 12년 · 목
因金吾都囚徒敎曰保放罪人朴光迪李邦榮沈鉁金胤行李普天罷職放送朴光海李趾馨當初狀罷未免徑先亦無加等之律放送時囚罪人沈鍜待用棍令該營嚴棍次放送
정조 12년 · 강
命遣吏郞摘奸祈穀大祭諸執事淸齋與否
정조 12년 · 강
秋曹以擊錚人等原情回啓
정조 12년 · 목
政院啓言刑曹郞廳來言再昨日動駕時擊錚人等所當依例捧供而判書未差不得擧行云敎以令參議擧行草供捧入○該曹啓言堤川幼學崔之翰原情以爲昨年秋間本縣新舊官交遞之際本縣座首金振河與奸吏朴震光等締結符同偸匿田結幻弄糴政民恐弸騰物情嗷嗷故渠父寅煥適以鄕有司之任發文鄕會後與大小民人書稟目入官庭一邊呈納稟目一邊齋聲哀乞則本官分付曰汝之生死非吾所知云故不敢更訴回身出來之際其中一二民人失聲哀呼曰今因金振河朴震光之作奸肥已民將盡劉云則本官以此謂之發哭官庭而發哭之民初不提論不干之渠父謂之首倡着枷牢囚故事甚至冤累累白活則本官非但不聽理反爲論報營門移囚于忠州獄將至難保之境伏乞詳査分揀云矣敎以雖曰爲父訟冤寧有如許民習乎以渠供觀之土民凌犯土主自有掩不得者敢以分疏之說鳴錚駕側此不過渠父之裝送呼籲不可以四件論原情勿施定差人押送本道使之懲治因此知之堤川土民之發惡官庭可謂變怪近來名分日紊法綱日壞此等處不可歇看各別痛繩俾外邑民人知有懲畏又啓言狼川幼學李明奎原情以爲渠父三碩國用木物輸納次持公文甲辰年下往楊口貿置木物矣京居人葛知得李聖哲廉德福稱以宣惠廳庫舍營建持關文下來擧皆奪取昨年三月知得等又持惠廳公文及營關來到又爲奪取作板材數三千立造船二隻載運渠父以此意通奇於外都庫貢人處使之呈訴則知得等恐露其奸計誣訴惠廳請囑大家發關營門捉囚渠父過四朔後定配於豐川矣本邑以定配罪人已過定數報于營門則題音內還送于楊口縣而中路病發方在死生中乞蒙天恩云矣敎以如許畏屑之事如是屢煩何不草記勿施循例捧供乎原情勿施押送本道又啓言定州良女金召史原情以爲渠夫吉守明爲本縣倉色與倉監金明海以米包事相詰於明海之主人申厚男家厚男居間挽解爲渠夫之所打仍爲致死云而當初爭詰之時渠夫因官家之捉入被罪拘囚其翌日厚男來見於囚禁中若被打重傷則焉能連三日出入又何過八日致死乎且厚男曾爲渠馬之踢苦痛治療之狀隣里之所知明海含憾見辱於渠夫暗屬厚男之子婦誣告以毆踢樣厚男病死在於馬踢未完而檢驗時乃以此痕執定實因置之於殺人之罪伏乞明査處決云矣敎以擊錚人放送原情則行公堂上具意見論理稟處又啓言開城府閑良洪喆謨原情以爲渠父叙福癸巳年分與京居吳漢柱有營門鑄錢貿銅同事之事而近千兩公私出債付之其手渠父每欲修其分掌文書照其利殖數爻則漢柱諉以差人秦大奫方在銅店難爲會計荏苒六七年渠父不堪公私債之刻督生病早歿故不勝痛冤尋見漢柱欲推亡父當推之物則挾衆侮人使之不立足於其門渠叔敍一往訴秋曹則題辭內營門負債尙今未報私債推給非所可論云伏乞卽爲推給云敎以議處○該曹啓言定州良女金召史原情議處事判下矣原案旣未登啓獄情有難遙度請分付道臣詳査啓聞後稟處允之又啓言開城府閑良洪喆謨原情議處事判下矣假托爲父之冤欲濟推錢之計至於猥徹天聽之擧行惡甚矣請勿施自臣曹嚴勘允之
정조 12년 · 강
御仁政殿親押祈穀大祭祝文詣摛文院齋宿
정조 12년 · 목
具翼善冠袞龍袍乘輿出協陽門入仁政門降輿陞座親押傳香降階柢迎訖仍詣摛文院齋宿○承旨曺允大啓言本院使令之有章標者不爲不多而分排自有定數應役每患不足至於殿座時則擧行尤未免苟艱請自今年爲始章標限十箇加數造給事分付兵曹允之敎以別單改付標又啓言左捕廳發巡以他邊大將爲之事命下矣請右捕將李敬懋牌招聽傳敎從之
정조 12년 · 목
以人日爲策題敎曰右副承旨與藝文提學持此御題偕往泮宮試取以來○政院啓言藝文提學徐有隣旣已承牌奎章閣提學金鍾秀李性源請幷牌招同參考試敎曰方外旣通收券必多直提學一體牌招同參考試對續官入直閣臣玉堂外入直兵曹郞廳及抄啓文臣一體啓下敎曰收券以人定爲限赴擧儒生夜禁勿禁事分付巡邏營門敎曰人日製居首進士安光宇直赴會試之次進士洪樂安給二分之次生員丁若鏞幼學金學淵徐後修各給一分次上幼學趙國仁各紙一奏筆三枝墨二笏賜給
정조 12년 · 강
有政吏曹參議李時秀進
정조 12년 · 목
敎曰違牌及未肅拜臺諫許遞政官牌招開政如有未署經守令待下批牌招署經○吏曹參議李集斗違召敎曰許遞前望單子入之待下批牌招前望以李時秀批下○以李度默爲大司憲李思祚爲司諫李泰賢爲掌令柳光億權儐爲持平朴瑞源爲正言○敎曰强別之際未免班駁亦不過一時飭勵備堂罷職人敍用本兼仍任
정조 12년 · 강
遣承旨詣社壇奉審摘奸
정조 12년 · 강
毓祥宮展拜命以初八日爲之
정조 12년 · 목
兵曹啓言毓祥宮展拜時以何營隨駕何營留陣而禁軍及馬步軍幾番幾哨磨鍊乎敎曰以禁營軍四哨三營入直馬軍爲先後廂訓將都領禁軍一番隨駕挾輦軍以金虎門軍八十名軍餉色軍二十名爲之留陣置之扈衛軍官有廳軍隨駕亦爲置之
정조 12년 · 목
義禁府以李文源肅川府流三千里定配啓敎曰律名之問于大臣不但以疑律而然也欲使廷臣知朝廷有大臣也何拘齋日今日內發配都事卽爲下直出送
정조 12년 · 강
重推兵曹判書鄭昌順
정조 12년 · 목
敎曰朝象國體姑無論爲今之大臣不亦難乎推緘滿囊古人有言凡有規警之來但當受而爲謝有改無勉昨日兵判疏語何太反是大臣奏語中不均二字自釋以不公繼以老成忠厚等語不施誅殛等說或侵或引看來不覺礙眼特以抉摘於字句處分有傷事面雖不得不循例賜批決不可置而無警兵曹判書鄭昌順爲先從重推考
정조 12년 · 강
行祈穀大祭于社稷
정조 12년 · 목
以朴廣源爲執義宋銓爲司諫權之彦爲掌令鄭來百爲持平申禹相爲獻納
정조 12년 · 강
罷兵曹判書鄭昌順職以鄭好仁代之前望也
정조 12년 · 목
敎曰朝象誠無奈矣處分亦已設言矣兵曹判書鄭昌順罷職
정조 12년 · 강
詣毓祥宮延祐宮義烈宮展拜
정조 12년 · 목
具翼善冠袞龍袍乘輿出摛文院降輿乘輦出敦化門至毓祥宮門外降輦乘輿入齋室少頃詣宮內行展拜禮詣奉安閣行禮仍爲奉審訖仍詣延祐宮行禮還入毓祥宮齋室乘輿出宮門入義烈宮齋室仍詣宮內行禮訖乘輿至毓祥宮門外降輿乘輦至鍾街駐輦命貢市堂上徐有隣李秉模詢問貢市人弊瘼仍命有隣等貢市人所懷入侍稟處入敦化門至協陽門降輦乘輿還內
정조 12년 · 강
召見貢市堂上徐有隣李秉模于重熙堂
정조 12년 · 목
有隣等啓言宗簿寺璿源錄廳譜略修正都監進排貢市人等所懷以爲癸卯年譜略修正都監及甲辰兩次別都監譜略修正時紙地及各樣物種進排而尙不會減亟賜會減云矣蓋此進排在於重臣鄭一祥兼管度支及宗簿時而詳知裏面故爲延拖旣已進排則不可不給價令該曹往復前堂量宜上下恐合事宜矣敎以斯速上下又啓言太學典僕等所懷以爲近來貿易宮奴輩各懸房所貿物件私賣渠之親知利本都歸此輩之手泮民實無應役之望云矣才因渠輩之來訴本司已爲捧甘嚴飭而今於詢瘼之下宜有別般痛禁之擧請出擧條分付隨現重繩敎以各宮貿奴之行惡不特此事爲然況廟堂才已申飭云則又復如此尤極痛駭此後善有一毫侵漁之端該宮奴令攸司照律嚴治首宮任亦爲嚴治又啓言宮底典僕等所懷以爲諸道貿販自去年禁斷而以從長商確俾爲聊賴之意筵稟蒙允矣州牧貿販嚴加禁斷非所可論而營閫旣有貿販特令決處俾爲生活之地云矣渠輩以此事來訴廟堂姑未決處而徑先上徹極涉猥越請置之從之又啓言炬子廛市民等所懷以爲本廛各司炬子進排後餘利資生而各處亂賣熾盛各別嚴飭捧甘各司云矣亂廛則一切禁斷而各司所用下屬輩瑣細之事不必自朝家指揮此一款請置之從之又啓言雜鐵廛市民等所懷以爲中房鐵劃給治匠以來渠等成器鐵物不爲和賣於本廛本廛作一失業之市民依舊制互相買賣俱蒙生活之地云矣前秋判尹蓍東因冶匠輩呼籲草記決給則復此煩凟民習無嚴請勿施令該曹科治從之又啓言長木廛市民等所懷以爲都庫貢價則中椽每箇五錢五分戶曹之取用於市民者則每箇三錢五分而宮城木栅進排以一錢八分上下其所減削爲折半用還又爲五分一依戶曹例以三錢五分上下而進排中減削之數特爲會減云矣果如所告則宜有稱冤詳査決處之意請分付該曹從之又啓言內氷庫契人等所懷以爲渠等專爲奉國役除民弊而江上私氷者輒生沮戲之計散而復合前後消融殆過累萬金矣今若復設契名與伐氷班戶合力奉公而定給衿數則公私俱便云矣前秋判尹蓍東因江民呼籲草記革罷則如是瀆撓極涉猥屑請勿施令該曹科治從之又啓言繕工監竹契貢人等所懷以爲進排排設竹柱依定式五分一受價而到今會減之規比前進排元數中除出三分一後作爲實數始乃五分一給價排設竹貢價依舊例會減云矣此是故相臣趙璥在度支時量宜會減者則到今呼籲極涉猥屑請勿施令攸司科治從之敎以科治則分揀更勿煩籲之意嚴飭又啓言貰馬運負契貢人等所懷以爲運負契卽續典所載運石契而各道稅大同到泊京江則卸下負入之役與各倉募民分半擧行雇價餘剩添補於貰馬契矣近來每年上納田大同中惠廳劃送均賑廳廳米及訓局船載運米與太僕劃送穀全數見奪所捧雇價從以減縮依續典所載一一還報云矣渠輩稱冤不是異事幷令各該司從公決處俾無偏得偏失之弊恐合事宜矣從之又啓言內都庫破貢人等所懷以爲本貢癸卯年新設時前前貢人等營門負債擔當替納而應役浩繁負債如山不過數年又爲破散則耒頭新募人之擔當轉報可也而徵督於破散丐乞之處豈非稱冤云矣與時存應貢有異特令負債營門査實勿侵似合事宜而旣非時貢人則貢市詢瘼之下混入冒籲極涉猥屑請令攸司科治敎以科治分揀又啓言帽子廛市民等所懷以爲辛丑年間特蒙二百隻帽蠲稅之恩每年隨力燕貿而近來馬主輩以何意思不願受去朝家惠澤無以蒙被云矣帽子燕貿之際自有霑漑之資則馬主輩之不肯受去誠可訝惑請令譯院査實決給敎以貢市堂上詳査決處又啓言望門床廛市民等所懷以爲黃蜜卽渠廛物種也糧餉廳例貿黃蜜使渠輩買賣以爲聊賴之地云矣此等微細之事無難上徹請勿施令攸司科治從之又啓言三南方物紙契紙廛貢市人等所懷以爲事大物種中最難辦者方物紙一種而近來僧額比前數少營本官紙役滋甚以方物所需換作各樣紙地輸納營本官又有松商輩締結僧徒擇其最優者潛買陸續入栅實有來頭生事之慮各別嚴禁云矣嶺湖僧役之減給松商紙物之潛買前後關飭非止一再而弊猶依舊又復呼籲兩道道臣及松留灣尹事誠慨然請更申明知委如無實效自本司隨現論勘敎以更加嚴飭俾有實效又啓言纛島大紫木廛市民等所懷以爲本廛物種是成造木等名色而大中小椽亦入其中矣壬寅年間長木廛市民欲爲兼幷之計公然起訟將不得保存云內長木廛市民等以爲大中小椽乃本廛物種而纛島大紫木廛市民欲爲幷奪另加禁斷云矣蓋此兩廛相訟已多年所而尙未決定該署事誠甚未安請令斯速決處敎以貢市堂上詳査決處後草記又啓言內外魚物廛市民等所懷以爲本廛物貨只是乾鹽魚兩種而鹽魚船到泊京江則出往船所付利卸下買取轉賣矣昨年因繡衣書啓江民船業者載來鹽魚則露梁銅雀以錢代捧他江一依此例酌定而蓋鹽魚之入來出往船所相與買賣之後勿禁亂廛假使十同載來所下未滿一同且以露梁銅雀言之旣是淺灘只使小艇則所載之物極其些略從渠願以錢代捧勢所固然鹽魚一種依前付利和買得以保存云矣年前果因繡啓變通而利害便否猶未詳悉請令平市署從長決處敎以貢市堂上詳査決給後草記又啓言司圃署貢人等所懷以爲本署貢物只以本署錢五百兩及折受田畓三十餘結進排各樣菜蔬而近年陳田及川反覆沙者俱未蒙代土之澤自戶惠廳三四千兩錢無邊貸下於本署買得代土後貸下錢則以本署每年五百兩錢限年備納云矣公貨貸下決是難從之請置之果如所告則貢人事亦甚可悶請令本署從長決處敎以貢市堂上詳査決處後草記又啓言雜穀廛市民等所懷以爲本廛與上米廛同處一基故本廛旅王之所賣米稅一年以七百二十兩依米廛所願氷爲定式矣忽於昨年誣罔上言至於破其定稅從賣收稅而濫徵侵虐故撤市移業於下米廛基內則反以本廛之拒稅移市呈訴於本署本署許令從願定稅則乃以一年三千六百兩願爲定式世豈有一月三百兩之稅乎明賜處分使本廛安意資業於下米廛基內永杜爭訟之地云矣此事前因上米廛人呼籲已自本司以依古例施行之意分付該署而又此瀆擾極爲猥屑請置之令攸司科治從之又啓言內外魚物廛鞋廛衣廛烟草廛市民等所懷皆以爲亂廛滋多依法典嚴禁云矣亂廛之禁自是法典呈法司申禁可也而輒事上徹請令攸司科治敎以科治分揀不特此廛而已各廛市民處以嚴禁亂廛之意已下敎自本司嚴飭京兆俾無失利之弊
정조 12년 · 강
特放秋曹罪人金龍淵
정조 12년 · 목
該曹以罪人金龍淵原情啓言要避夜禁入去捕廳假稱奉命請借通符必有別般隱情而終不直告請上裁敎以癡且醉不足云云待用刑重治次姑爲放送
정조 12년 · 강
命承旨明日馳詣太學收取朝食堂到已言以來
정조 12년 · 강
分遣承旨詣三角木覓漢江受香所奉審摘奸
정조 12년 · 강
行晝講于熙政堂領事李在協知事徐有隣特進官李聖圭柳義養玉堂沈興永李敬五
정조 12년 · 목
講中庸第八章○檢討官李敬五啓言此章言舜好問而好察邇言大聖人不恥下問從諫弗咈之盛意槪可想矣顧今格君之要切時之憂孰有大於恢聽納開耳目者乎自聖上御極于今十數年直言讜論尙矣無論尋常官師之規絕無僅有浸浸然爲無言世界昔則新入臺地不能出言論事則同臺糾劾之銓曹警罰之試看今日之致位卿列者夫孰以言議重者乎上無訑訑之色下守默默之戒風習已痼寧不慨然昨冬大政臺望一時新通至于二十人之多就其中豈無言論風采之可觀者乎在今激揚之方先自聖躬克烣開納之量雖淺近之言言可用則採納之或有不審過當之論特加優容之仍飭銓曹盡言者奬拔之不言者責勵之期復古規俾變時套敎以所奏切實當留意仍爲出擧條申飭○校理沈興永修撰李敬五啓言法講體貌本自嚴重兩司長官固當備員而只以憲府一員進參已極苟簡雖以入侍臺臣言之歲初開講尤爲自別而莫體求助之聖意但以無所懷仰達誠甚慨然請兩司長官諫院違牌諸臺幷施譴罷之典掌令權之彦從重推考從之○之彥引避敎以勿辭亦勿退待
정조 12년 · 강
判府事李福源上箚賜批
정조 12년 · 목
箚略曰昨春冒陳至懇庶幾淵衷之記有今則年已至矣病益痼矣雖以兼帶言之營門重務旣非衰病昏憒所可照管至於醫司多年仍帶已涉苟艱伏乞將臣所兼禁衛營惠民署提調先賜遞免俾伸難安之情亦爲許休之漸不勝幸甚批以箚辭萬萬過當適因左相登筵亦有申及者卿必聞之此不更煩卿須安心勿辭仍命遣史官傳諭
정조 12년 · 강
命北關量田道伯從便擧行仍飭諸道另究設施之策狀聞後擧行
정조 12년 · 목
咸鏡監司李崇祜狀啓以爲備邊司關內二十年一改量自是法典申飭諸道察其緩急隨其豐歉次第改量事知委矣前監司鄭民始在任時發關知委於道內各邑則茂山府使柳心源牒呈以爲本府田土或在山脊或在川邊沙汰浦落種種有之地廣人稀陳起無常元田之陳廢成林者依前徵賦荒原之今爲良田者太半漏稅貧民困於白徵豪卿利於無稅今幸穡事告登民情齊願待解凍改量計料云故屢次設難歷問事情則以爲事出民情則怨非可慮田多新起則賦無可縮云先試一邑驗其便否實合事宜請令廟堂稟旨分付敎曰壃界之紊糅奚特本道爲然本郡無量案西土無元總固已不成說外此諸道之陳起相混爲民生切苦之弊爲念役煩事鉅未免年年因循況守宰每難得人年穀亦須大熟又可以議到前此諸道狀請不得一一準施矣觀此狀辭必有料量何待回啓亦何必此一邑令道伯從便審量期於取次釐弊關西則不必關由於度支其餘諸道年事稍熟守宰得人量總弊最甚處依此道例另究設施之策苟有可爲之邑校擧狀聞後擧行事分付大抵仁政必自經界始白地勒徵決非仁政然於必可爲處可爲亦不當因此朝令强所不可强之邑幷以此意措辭提飭事令廟堂知悉○敎曰常參日因言端令廟堂使之關問兩道後稟處大抵置穀爲糴所以備嗣歲民食而爲弊多少無異寡可增之多宜量減今番關問之後如無別般裒益之政小民之受困固自如寧不悶然今因改量事申飭又此申申更以此意分付兩道道臣無襲謬無避嫌另講可矯之策論理狀聞以爲稟處之地事令廟堂知悉
정조 12년 · 강
命廟堂講究軍丁釐正之方仍飭賓對如期來會
정조 12년 · 목
敎曰向因軍丁逃老故之徵斂事已有釐正之命而斂及白骨在所禁止外此逃故亦宜省弊諸道狀聞姑未來到雖未知措畵設施之如何而向見錦伯狀辭他道亦足反隅輕先之失姑無論如是之後必須十分善釐改可免欺吾民廟堂預先講究待狀本齊到後指一覆奏大抵吏亦民也軍亦民也以爲小民之意欲除軍債則今若剋減吏捧一以罷革爲歸流弊必至於奸益滋而巧益甚實惠則上下不及貽弊則京外無異甚非便好之策且此擧與減疋減貢大有間隔則須有非給代而爲給代之效國體不至屑越下輩亦可容法此亦當商量處竝須留意事言于領相此外廟謨多積滯日間頗有春意後次賓對則續續如期來會之意令備郞一體往傳
정조 12년 · 강
命百歲老人歲饌加給
정조 12년 · 목
敎曰京外老人年例歲饌其中年過百歲人加給事分付該曹仍爲下諭於諸道
정조 12년 · 강
命金化縣失火民家別般賙給形止狀間
정조 12년 · 목
原春監司金載瓉以金化縣民家二十九戶失火啓敎曰方春失所甚爲可矜令道伯別般賙給斯速安接畢奠接後形止使卽報來後狀間
정조 12년 · 강
命承文院會圈稱頉諸人竝拿處
정조 12년 · 목
該院啓言分館事出擧條申飭矣本院諸正字竝皆稱頉終無會圈之意請竝拿處允之義禁府以金晦彬朴著壽囚單子啓敎以付過放送明日會圈○因金胤行囚單子敎以保放
정조 12년 · 강
備局以關西穀發賣防塞啓
정조 12년 · 목
備邊司啓言平安前監司李命植所啓關西穀限十年勿爲添數發賣云矣關西穀各處取用之耗條雖云一年三萬七千石而實則有不然取考其各處取用委折則小米一萬五千九百石零或以關東蔘價或以江界年例蔘價或以總戎廳江華府添餉條或以訓局兼料條或以減貢給代條皆從原穀中取用非耗條也大米一千四百二十石零小米一千八百二十石零太四百九十石零以均廳免稅結條出自土地捧留邑倉每年作錢取用亦非耗條也大米四十石零小米四千七百石零以均廳穀耗條元來半分半留幷不關於減分與否九千一百八十石零或以沁都貿銀條或以刑漢兩司員役料布條或以守禦廳軍餉條或以管理營勑需條俱有當年內用處猝難勒令半留就其中小米二千石係是賑廳賀置條二千石係是兵曹賀置條而追後貿置與流來儲積稍異三百石係是濬川司移劃條而本司物力見方差優三條本穀四萬三千石姑令半留半分而大抵發賣之弊有甚於盡分賑廳穀半分耗條勿爲發賣仍令留置如有不時之需該堂議于廟堂後筵稟取用自今以後凡係請得發賣之類除非萬不獲已之經費所關一切嚴防之意請分付敎曰兵曹穀事常參日亦有筵敎而當初請買之許施非但爲二軍色移送一事也軍價作貢曺屬倒懸不得不創此名色俾有派及之效予意則軍契旣屬於掖庭與內局罷此契屬本曹然後發賣之規亦可罷云爾不然歲入之減半更合商量此一款姑置之賑廳濬司穀半分事賑廳穀耗條留置事幷依施今此一萬一千五百石之仍留可謂太無實發賣防塞之請甚爲得宜此後依此嚴防雖度支經用限五年無敢以西穀二字開口陳請事一體申飭
정조 12년 · 목
以金憙爲工曹參判金尙离爲純陵參奉
정조 12년 · 강
知敦寧徐有寧上疏賜批
정조 12년 · 목
疏略曰聖上深軫貢巿之弊迺於歲首輦路詢及疾苦凡在修司之列者孰敢不對揚而獨司圃一暑緣臣病伏籌司覆啓使沒下落若其弊源所由生則不過曰位田之多歸隱漏也代土之未卽劃定也蓋本暑設貢地部例下本自不敷其勢不得不預引來歲之經費苟充目前之牽補見今所負於貢人者洽爲二千餘兩之多此已切憫而日復日供需猶且責之於貢人天廚供億之資寧容若是其苟艱耶謹考本署所在位田總案最初折受合爲三千餘結祗緣詐僞日滋原野䯧沃之壤盡歸奸猾之私橐川浦斥鹵之地漫傳公田之虛簿連年所受僅爲一千五百餘結署樣安得不困貢弊安得不䌓面前矯捄之方莫先於搜覈見漏之田以補不給之用臣請以松都一事明之本署位田在於松都者考之量案殆過屢百結而今之收稅僅爲六十餘結昨夏移關査得五十餘結推此論之各處見漏之田當與此一般也今若發遣本署郞官先自松都次第打量則別無大叚擾民之事而屢百結之稅可坐而致也至於代土劃定實有事勢之難便者而臣於訓局換土事常有所慨然者安州嘉山慱川所在屯田以浦邊新生之地自壬寅秋始屬訓局而江濤所浸陳廢居多癸卯春換屬本署也多般拮据沿浦築堰然後生穀稍實昨年因金川民之呼冤金川舊屯還屬本署安慱新堤歸之訓局訓局坐受堤堰之利本署徒失防築之費求以事理實無意義大抵金川之屯自來本署之所有也安慱之堰又是本署之所成也毋論彼此俱當屬之本署也的然明甚矣臣謂安嘉慱屯田竝與金川屯田永爲劃屬本署而閑田代定之法令姑置之宜矣至於貢人所負二千餘兩不可不及今備償然後貢人始可安堵供獻可保及期惠廳錢三千兩限六年無邊貸下以本署所受五百兩錢逐年備納則在渠輩誠爲莫大之惠竝令廟堂商確稟處焉批以疏辭令廟堂稟處
정조 12년 · 강
兵曹判書鄭好仁以僉知宋濟愚渾擬於同樞上疏
정조 12년 · 강
命受由上京守令催促下送
정조 12년 · 목
忠淸監司洪檍以溫陽郡守朴綏源陰城縣監兪漢紀堤川縣監安廷瓛永春縣監鄭述仁受由上京令該曹催促下送啓敎以待城門開下送後令該曹草記又以淸安縣監洪絲浩身病沈重不得已罷黜啓
정조 12년 · 강
命壯營遭故軍兵給由百日其貧不能自辦者限三等奉足預下勿爲先收利
정조 12년 · 목
壯勇營請本營遭故軍兵依例百日給由敎曰依準遭故軍兵之奉足預下自是各營通行之規而營例則預下時先收什一之利如分邊給債樣云本營事面異於外各營不爲則已旣爲則何必爲此征利之擧此後軍兵遭故人之貧不能自辦者奉足預下事告于該將領轉報兵房粘聞後自戶房所限三等預下而先收邊利一款切勿擧論每等各除留木一疋以備元等勿闕之資以每等各二疋式合六疋預下事定式施行此蓋寧失與均分之意以此知悉
정조 12년 · 강
召見輪對官于熙政堂
정조 12년 · 강
右議政李性源上疏賜批
정조 12년 · 목
疏略曰迺以千萬非分之職畀之尺寸無似之身不知殿下何取於臣而忽有此非常之誤恩也相職之至難愼臣姿之極庸陋夫人而知之不待臣一二覼縷而頋臣綿薄之質又當襄謝之境神精筋力昨秋以來一倍落下癃枯之形無復陽界意思日昨登筵略有仰暴況此所叨何等職任以此不稱之材兼此難强之病雖欲黽勉承膺其可得乎噫臣之絲毫長短宜莫逃於淵鑑之下而過蒙拔擢之私猥廁任使之末內外華膴兜攬幾遍過福之災臣豈不念而一直有進無退者出於感激圖報不暇爲一身計耳至於見職視前逈異辭受之際大關國體其不可强其不可强處其不宜處者決矣伏乞將臣議政之御亟命收還以重公器批以予任使卿久矣予知卿悃愊卿知予規矩矣卿父子多年處通密之地朝夕左右呼吸直通所謂家人視者若爲卿家道也噫執卿之跡求卿之心卽剛方周詳四箇字公耳國耳別嫌而明微不忮不克同寅而偕好欲畀今日彌綸之責舍卿誰先肝䐧之諭不宜雜以漫話略布數行冀卿翻然卿須安心勿辭出而論道弘濟國事仍命遣史官傳諭
정조 12년 · 강
命以四孟朔遣禮卽看審郊壇
정조 12년 · 목
敎日外方社壇猶且申飭整掃修治況郊壇事體乎近因時享使奉審各處壇壝紅箭門及垣▣多有杇圮脫落處云令該曹修治雖以修掃一事言之亦多不能精潔處云亦令禮曹各別嚴飭此後四孟朔遣禮卽看審有無頉自該曹草記事定式
정조 12년 · 목
以任希曾爲大司憲權以綱爲大司諫李祉永高益擎爲掌令李基恒姜碩龜爲持平李顯默金鎔爲正言李宗魯爲淸安縣監
정조 12년 · 강
以御筆拜蔡濟恭爲右議政
정조 12년 · 목
以御筆敎曰行知中樞府事蔡濟恭拜相又敎曰以御筆旣下拜相之敎政官在政席卜相下批政事當日爲之左議政陞拜下批亦於今日政爲之坐直承旨曺允大洪仁浩繳納御筆仍爲請對敎以幷遞差下義禁府推考以御筆諭右議政蔡濟恭曰今以御筆授卿相職予豈私好於卿有是擧參倚有素云亦晚矣卿須體予虛佇之意卽日肅命輔予寡昧弘濟時事仍命遣史官傳諭安御筆於龍亭鼓吹前導史官陪往右相家○因允大仁浩囚單敎曰請對事姑捨是御筆之詣閣繳納寧有如許人事道理況新卜之大臣今始登庸亦出於待靜鎭後用之之意則抑何心作此駭擧不可拿處而止請對係是首唱爲先削職放送敎曰下位承旨牌招入直又敎曰拿處承旨旣命退去牌招承旨尙不入來不可空院南所衛將假承旨差下承牌後替去政院以承旨沈豊之尹行元求對啓敎以不待牌入來請對此何擧措萬萬駭然萬萬無嚴有甚時急之事擧措如是駭然追後請對承旨爲先罷職又以承旨南䳽聞求對啓敎以不緊矣罷職退去又敎曰罷職承旨留坐閤外擧措萬萬無狀施以不敍之典又敎曰當該請牌承旨遞差政院以校理申大尹副校理李羽晉修撰金熙采求對啓敎曰此非過擧之事如是煩聒有若有非常過擧者然爾等事可謂未安遞差又以諸玉堂冒萬死求對啓敎以當禁推退去敎曰被譴之承旨馬敢至今在院如不退去幷捧竄配傳旨沈豊之趙衍德尹行元曹允大洪仁浩南䳽聞等聯名上疏敎曰如是陳疏殆若力爭者然不但擧措萬萬駭悖遣辭之無嚴亦極痛駭多少說話姑幷置之有一言可以牗頑者再昨年九月十二日賓筵日至下立證之質言仍以此後復以重臣事提起者是以予言謂不實不信王言厥罪何居爲言此敎一下伊後更無有提起者大扺生殺威福在於人君雖於可滌不可滌之事滌而用之猶不可以過中之擧言況昭脫旣如此質證又如此此而看作當爭之事如是煩聒是無臣分也此輩以予君事之以王言爲不足信者寧不痛惡初欲拔例拿覈姑且含忍而此輩亦有料量豈不知今日之擧非出於一時驟思則如是力抗可謂太不誠太無嚴竄配以下處分徒涉屑越亦非端本之政此疏自政院付丙此後犯年前禁令更以右相事陳疏者當以不信王言律論捧納承旨當同律竝令爲先知悉○敎曰政官事極爲駭然當處分而大臣陞拜與新卜何等至重之事則豈可因政官經宿不得下批乎承旨旣承下敎依下敎卽爲擧行○左議政李性源右議政蔡濟恭下批○敎曰旣以處分爲敎吏曹判書吳載純罷職○記事官李宗烈書啓略曰臣敬奉聖諭往傳于右議政蔡濟恭所住處則以爲殿下何爲而有此千千萬萬不當之命也臣之保有軀命罔非我殿下再生之恩也日夕念念者惟是欲報之德昊天罔極八字而已孰謂此千萬不當之命忽及於千萬不當之身也御墨煒煌仙樂前導敦諭鄭重史官臨宣似此榮光實是載籍所未有以臣僇廢之跡何以得此伏地涕泣惟願速死云矣批以目下諸臣擧措太劻勷可發一笑此輩何足道何足道以予再昨年筵敎謂不足信則此輩自歸當勘之罪國有法綱豈有是也卿勿爲念新拜後陳疏亦相府常例容俟承批更欲敦迫此意更令史官傳諭又書啓略曰臣敬奉聖批傳諭于右議政蔡濟恭處則以爲臣自聞新命五內失守數行書啓不足以形容萬一而史官重臨大哉之言至擧再昨年筵敎臣安得不淚盡繼血也緣臣無狀朝廷之上又復惹鬧雖萬被戮無以績其罪矣相府陳疏之擧非可擬議於如臣者惟願遄伏䣂憲云矣○敎曰拜相何等至重愼之擧則寧有一分㰾後商量今日之擧財擇于中者已積有年所前此閑漫職任有除徒致䓪藤以是絕然不提起槪欲息鬧鎭囂待相忘而至於黃熟之境此豈爲此大臣一人地予意抑亦深長大抵再昨秋賓筵質言之敎爲一轉之階伊後平閫除旨爲再轉之階旣伸晣之又滌用之此時此職特倘來節次諸臣之看作過擧爭相紛聒何太錯料之甚予欲做大同太和之政耿耿一一念窹寐如結此諸臣之常所領會者況此大臣之終不轗軻諸臣亦未必不知然則今日喉院玉堂之事豈不近於應文乎用捨之權其可爲諸臣所困將倒執之乎近俗太劻勷不識朝體事面不得不如是數示此乃懸法之意先甲之令也以此皆令知悉○敎曰假承旨之如是能文承寫如流前所未見筆畵又勝於文承旨極爲可嘉亦可謂人才陞資已久尙未一麾亦可惜也假承旨安大進令該曹守令待窠調用
정조 12년 · 강
御煕政堂行日次儒生殿講及抄啓文臣課講仍御延英門親宣宣右議政蔡濟恭敎旨殿講試官考官鄭昌聖趙鼎鎭參考官徐鼎修鄭東浚鄭萬始金履翼課講試官李乘模金憙
정조 12년 · 목
具翼善冠袞龍袍陞座諸試官率應講儒生及抄啓文臣入庭行禮訖以次呼名進講○敎曰昨日之擧昨日之敎予意已詳示之又設法而禁喧豗而今以後不在多言自大官言官以至庶僚百執事而又以蔡右相三字更有提說者是不信王言也非不敬而何予決不爲群下所撓奪先以此意傳于時原任大臣俾卽知委各司自政院以此傳敎分付三司昨夜敦諭猶以備例之意待陳疏承批更以敦迫爲言而觀今貌樣臣下抗上其漸不可長今日朝廷有君綱則不能致一大臣乎予當臨門親宣大臣敎旨大臣亦人臣也此時焉敢碩區區私義乎卽爲入來肅命事遣承旨傳諭于右議政宣敎處所以延英門爲之又敎曰西所衛將李顯益假承旨差下又敎曰爲此躬宣方欲臨門時刻已屆在卿分義豈可如是遲遲卿須念君臣之大義卽爲入來先呈肅單又敎曰今日宣敎時時原任大臣入侍又敎曰傳諭命下之後焉敢如是逗遛至以親問下敎之後又敢遲滞懸法之意果安在哉注書金孝建爲先下義禁府具格囚以待處分○政院以右議政蔡濟恭胥命金吾啓敎以今方出宮卿其諒之○假承旨李亨默書啓略曰右議政蔡濟恭以爲伏承聖諭求死不得走伏金吾門外恭俟鈇鉞云矣敎曰史官才遣承旨空還卿之處義未知爲當況大義所關夷險何惲使君上枉臨帳殿待卿入來卿亦人臣也到此地頭其敢退處金吾若尋常胥命之擧然然則自此謂之無君之國可也卿須諒之予不多誥矣此意更爲傳諭期於偕來○乘輿出協陽門至延英門陞座敎曰以三疏前出脚謂非禮使卿言雖似然矣三疏自三疏親宣自親宣使君上臨門待卿卿爲臣子坐抗召命是豈義分之所敢出乎此際卿方待命於金虎門外云尺地相持亦豈成說乎卿須深念君臣之大義卽爲入來聽我面諭又敎曰卿又以禮使之意如是爲嫌而卿須思之禮有古今之殊三疏後出膺今禮也君命召不俟駕古禮也況爲此親宣躬枉法駕又豈非古禮之古禮乎於是乎裁擇卿必無他辭大義所關君綱至重更冀深念無拘俗例時原任僚相亦命來待偕與晉接竝須知悉卽爲造朝又敎曰續聞承宣回奏以昨日諸承宣之上疏後冒沒出肅謂非事君盡禮如是控執云惜乎卿太不審量彼雌黃之說業已嚴斥在卿道理但當物各付物去就惟義之視有今日親宣之擧而卿之聽我凂凂得無乖於盡瘁之義乎又或堅持勢不得不移䠋逆來卿須知悉仍命兵曹判書鄭好仁往諭曰又聞卿席稿門外云此何擧措卿旣聞俄下敦諭又復若此是不幾於坐而要予乎以卿平日事君以禮之誠寧或有此介介之極不遑長語玆遺正卿諭予此意卿若不入來當臨卿待命處宣敎於闕門如是之際擧措豈不駭瞻竝須知悉○敎曰雖似令前旣有再昨年禁令則犯禁一也原疏雖不捧入旣聞不可仍置今日投疏玉堂竝施削職之典○右相蔡濟恭親呈肅單予曰仍受命召可也濟恭曰臣有情願之不可不陳暴者請先爲賜對予曰然則進前濟恭進伏予曰今日見卿業有所料而今者登筵誠幸矣濟恭曰臣有滿腹裏懇荒迷抑塞不能陳達而殿下何爲此擧耶殿下於臣身前後燾覆恩斯勤斯而畢竟使臣不能保終始之澤臣身到此寧不悲哉因免冠頓首曰殿下何爲此擧也何爲此擧也予曰過矣速爲着帽卽受命召予不長語矣濟恭曰致使至尊臨門躬宣此莫非臣罪而亦有仰陳者使臣以禮古之制也故雖如兩司通淸者新除之初猶必上疏且牌不進蓋以稍存廉防故耳不如是四維不張四維不張則君綱頹矣國而無禮其曰國乎如臣無狀雖不足以大官言之殿下旣以大官之銜授臣而使臣昨拜相職今日肅命此實史牒之所未有恩敎雖如此而目下喉院玉堂陳疏迭討一邊有駁正之論一邊有肅謝之擧則雖甚無忌憚者決不敢出此矣臣之頂踵毛髮罔非殿下之賜雖赴湯蹈火在臣盡瘁之義有所不辭而今者此擧殆若束縳臣身雖不足恤必致有識之竊譏貽累於聖明者且一開此法而後有權臣直欲肅拜殿下何以斥之此弊亦何以防之乎祖宗朝立法規模雖若閒漫其意則深長不可廢者也臣旣入待亦不敢高飛遠走而所惜者朝紙一下八方傳播而駁正之疏肅謝之擧一紙幷書此於國體何如也若使臣稍緩肅命則雖肝䐉塗地亦不敢爲圖免之計矣予曰過矣予豈無商量者乎古亦於黨論之時三司之論迭發而大臣出肅者往往有之不可以一例論至於上疏則不過閒漫說也躬駕之時亦何有三疏之可論乎且三疏與親臨孰輕孰重目今異同之論未革故至有立法設禁之擧此何等時也若無非常之擧則卿何有出脚之道乎此非但爲卿也亦欲爲一世之觀瞻也予豈不知禮使之道而躬臨之擧不可以束縳論也命召敎旨先爲受去此後例疏任意爲之濟恭小退還就拜位臚唱樂作行四拜訖吏郞宣敎旨右相跪受復臚唱樂作行四拜退出○敎曰宣敎禮成事歸妥帖自此朝象可占平泰豈獨爲右相一人之幸實朝廷之大幸昨今處分承宣玉堂姑勿差代亦出於仍欲靜鎭之意爲今日臣子見今日傳敎孰敢有異議象魏在彼禁止何難且欲爲大臣進身之路幷付昧爽以前之科昨今被譴諸臣處分傳敎幷分揀以示不治治之意○假承旨安大進啓言昨日被譴諸臣分揀事命下矣吏曹判書吳載純似在分揀中而眩於擧行敢此仰達矣敎曰昨日臨政惝怳不是異事一體分揀○乘與由協陽門還御熙政堂命諸試官率應講儒生及抄啓文臣入侍抄啓文臣副司果宋祥濂孟子略居首敎曰今日日次儒生殿講進士鄭履綏通比較再次居首直赴會試幼學趙冕鎭通再次比較之次給二分幼學徐榮輔通給一分幼學鄭存大兪漢㝢等略各紙二卷筆三枝墨二芴幼學林祥采韓錫仁李羲甲金敬淳李來鉉申綮洪樂浚鄭夏容等粗各紙一卷墨一芴賜給○敎曰雖與犯禁陳疏有異似此往役亦敢稱㧌豈有如許法綱幺麼史官之駭擧若不嚴繩法無所施然與本事犯禁容有區別其在懲治之道不可歇治時囚罪人金孝建島中勿限年定配○義禁府以金孝建白翎鎭勿限年定配啓
정조 12년 · 강
以李在學爲吏曹參判與閔鍾顯備薦也尋罷之以金憙代之李集斗爲參議前望也
정조 12년 · 목
敎曰吏曹參判未差之代除昨日處分試所進人員以在京無故人擬薦事言于廟堂○在學違召敎以無端再違極爲駭然罷職與參議前望單子入之待下批牌招
정조 12년 · 강
領議政金致仁上箚賜批
정조 12년 · 목
箚略曰伏聞時原任入侍之命而賤疾越添無以自力趍承伏俟譴何抑臣有不勝憂慨者殿下凡於所欲爲之事或不免徑情而直行至於今番事而極矣一有過擧力拒公議爲慮衆口之難防則從而嚴法設禁使不得有一言如是而國其不殆乎伏乞亟收設禁之命批以法所以禁止當禁處萬有一拘於徑情嫌其力拒囁嚅趑趄不敢出一號發一令鳥在乎制殺活敷造化也卿之陳規意固可感惜其未盡斟思卿須諒之諒之仍命遣史官傳諭
정조 12년 · 강
左議政李性源再上辭疏賜批
정조 12년 · 목
疏略曰臣情窮勢廹冒陳衷悃不意史官儼臨齎宣聖批示以簡心之眷加以踰袞之寵至於父子通密家人視之之敎記念往事字字恩言雙擎九頓自不覺聲淚之俱發噫臣之父子幸際聖明前後蒙被與天無極而恩未及報人事至此臣白首窮命形單影隻仰戴之誠惟我殿下圖報之責惟臣一身赴湯蹈火亦所不避奉令承敎尤何敢辭而蒲質易朽猿腸已斷宿症益痼新祟又添平居惝怳全沒生人意想協贊廟謨彌綸世道且置勿論雖欲趨走殿陛之間參聞簿書之末亦末由也已顧今義理晦塞爻象潰乖懲討不嚴而亂賊之鋤治無期是非靡定而人心之訛誤轉甚甚至怪鬼不逞之輩公肆疑亂嘗試之計辨別彰癉莫急於此時董正彈壓專在於大官雖使宿德重望心公識明者當之猶將茫然不知所措況臣疲懦蹇劣重以病蟄聾瞽其何以堪承擔負調劑酸醎以副簡拔之恩哉至若同堂兄弟之一時兩府近所未有古亦穻聞命下之初相對蹙然此尤臣悸恐怵愓者也伏乞將臣新授職秩劃卽改正批以前此批旨略敍肝膈意謂庶幾幡然卽見辭本深引一如初疏是豈平日所望於卿者多少閑漫說話都且置之此時非引入之時雖處在鄕外之人猶且上來況卿自邇班陞大僚其進也不必三讓其出也豈須三疏此箇事理卿必先我默會日昨史官之行矧有申及行止各隨其時務求得其當而已安用株守常例爲也卿須深量卽起簉朝以副予如渴之思仍命遣史官傳諭○假注書金和鍾啓言傳諭于左議政李性源則以爲再上辭本顒俟兪音不意史官又臨齎宣聖批十行恩言去益隆摯至於史官口宣之聖敎尤萬萬常格之外臣是何人可以堪承此隆渥異數也臣自聞命以來晝宵悸恐宿症蓋肆寒感又添恩批之下轉動無路謹俟數日調息收拾精神更暴血懇仰請處分云矣
정조 12년 · 강
飭藥院仕進承旨毋得預政院事務
정조 12년 · 목
內醫院啓言中宮殿進御湯劑今方製入而提調沈豊之副提調尹行元不爲仕進請幷牌招以爲監製之地敎曰今日係是製入日次因提調副提調之不入來若闕之則分義道理姑捨是事面又當如何此草記當允下而聞此敎自當循例仕進何必牌招乎置之藥院直宿則政院座目例以藥院進懸註而近來則不然直藥院者亦預政院事極爲駭然此後出納知委等各項院務無敢干與事嚴飭○諸承旨違召政院以罷職傳旨捧入命只推本院又請牌招允之敎曰都承旨右承旨藥院草記批旨當仕進監製勿爲牌招
정조 12년 · 강
備局以嶺南及海西水閫還穀加分回啓
정조 12년 · 목
備邊司啓言慶尙監司金光默狀啓以爲方春種糧專靠廵分年例加分實多不足揣量民勢略綽排分後加分穀數待畢分登聞事請令廟堂稟處矣從略排比毋至過多之意請分付允之又啓言卽見黃海水使宋載岳所報則以爲當春接濟之道專在還穀本營留庫小米中限八百石加分爲辭矣民情旣云切急請以五百石特許加分允之
정조 12년 · 목
敎曰承旨獨不知王法乎命牌之三日留闕外在前亦有如許規例乎假承旨名以承旨旣守院中不爲申飭何也違牌旣勿呼望傳旨雖不捧入去來各別嚴飭
정조 12년 · 강
遞吏曹參判金憙仍任前參判李在學
정조 12년 · 목
敎曰雖因飭敎已肅命而實病則果難强云吏曹參判金憙許遞不過申飭前參判李在學罷職分揀仍任前職待開門牌招開政
정조 12년 · 강
命優恤平山舒川被燒民戶
정조 12년 · 목
黃海監司金思穆以平山府民家五十三戶被燒啓敎曰平山三次被燒民戶如彼其夥然聞甚矜惻依年前別施恤典之例令該道特爲分給仍令道伯各別拔例顧助斯速結構奠居後形止狀聞待狀聞來到發遣備郞考其守宰擧行勤慢仍爲慰諭民人後來奏事分付○忠淸監司洪檍以舒川郡民家四十一戶被燒啓敎曰方春失巢極爲矜悶元恤典外分大中小戶別給穀物嚴飭守宰斫給材木斯速奠居畢結構形止狀聞事分付
정조 12년 · 강
以右相蔡濟恭事下洞諭綸音
정조 12년 · 목
敎曰右相事不有一番洞諭廷臣安得以知所去就乎前後昭晰固善無餘蘊以兩叚事之上不忍剖示下不敢明說爲一世難決之案予於丙午九月十二日賓筵始有洞諭之擧然筵敎異於絲綸廷臣之未盡締悉卽勢也文字播告其又可已乎大抵言者之向右相齗斷者卽三叚事也一曰鞫招也二曰凶言也三曰家人之說也以言乎鞫招則壽賢萬軾之供皆以爲渠輩自相唱和而已右相初不與聞云云蓋萬軾則以聲息相近作藉賣之資壽賢則又以所聞於萬軾者譸張之此非白地被誣轉成䵝昧者乎事實不過如斯且況右相外亦有善而人指擧而論其心跡無異同行異情故皆命勿錄於鞫案則鞫招一款自歸落空也以言乎凶言則乙未年間忽有無根之說傳自國榮之口疑之於素不相能之人而終不的告其孰聞而孰傳言根歸於鬼錄畢竟奸狀莫逃予於是痛斥而深卞之又對右相以此事有酬酢苟使凶言爲一分憑信之階則事似屬於予躬寧或爲一右相曲護而私庇壞典章蔑倫綱乎然自厥後凶言二字流播一世以訛傳訛群疑層激予善無言孰能以解釋故於賓筵不得不質言作證謂王言不足信則已不然則此一疑又歸落空也以言乎家人之說則最初聲討出於故相李判府而箚辭曰以塗聽筵奏謂以虛影此不待多言而辨而又況樂彬時竄絕塞樂彬之家只有婦女奴僕所謂家人非婦女則奴僕此何等大事而謀及婦女奴僕乎此一款又歸落空也槪此三案中鞫招屬不忍言凶言屬不敢道群下莫有以語到至庚子春國榮屛出家人之說行于戚里搢紳之間右相事始登於公車文字因此藉口因此下手執虛爲實認無爲有擧措波蕩人心滋惑置人於匪鬼匪人不生不滅之科此不但爲右相一人難瞑之冤將啓後世無窮之弊攻之者不識眞箇虛實受之者莫曉本事有無古今天下寧有是也予雖否德斷斷一心在於振勵陶鎔四字而自有右相事朝象之乖捏年復年來日甚一日苟欲有爲烏可不思一變之方乎有今番非常之擧則洞諭事實不容已也如是而廷臣不曉惑更事惹鬧誣逆亦逆予言不再○敎曰右相事洞諭綸音書下政府樞府及吏兵曹郞官發牌使之謄布屬司百官處以一本頒示三司又以一本遣史官輪示諸大臣
정조 12년 · 강
遣承旨別諭左議政李性源仍命偕人
정조 12년 · 목
敎曰日前史官之回見書啓意者俟間造朝今又有日而尙稽幡然豈勝虛佇之思更遣承宣諭予至意卿須安心勿辭隨承宣造朝聽予面論事承旨傳諭于左議政與之偕入仍敎曰諸承旨皆已仕進假承旨退去左相家傳諭右副承旨進去○右副承旨洪仁浩啓言傳諭于左議政李性源則以爲尙稽祗謝者非敢餙讓也以才具以廉愧萬無一承當之望目下病狀彌善雖欲擔舁趍膺其勢末由謹俟稍間收拾精神申乞體諒之恩近侍之相守陋巷尤增臣罪先命收還以安賤分云矣敎曰所愼旣如此有難强迫數日遲滯庸何傷乎明間當更送史官問疾仍問行止承宣方令先爲入來以便卿心事更爲傳諭爾則姑爲入來待辭疏八啓宣批後仍與偕入
정조 12년 · 강
仍任吏曹參議李集斗
정조 12년 · 목
集斗前以情勢違牌命許遞旣伸廉隅故有是命
정조 12년 · 강
有政吏曹參議李集斗進
정조 12년 · 목
以吳彥啓爲持平宋煥德洪克浩爲正言金履翼爲校理李尙度爲副校理宋翼孝李鼎德爲修撰朴基正李書九爲副修撰朴光迪爲豐德府使劉漢坤爲鎭海縣監
정조 12년 · 강
命違牌玉堂更爲牌招
정조 12년 · 목
政院以校理金履翼副校理李尙度修撰宋益孝副修撰朴基正李書九等違牌罷職傳旨捧入仍請政官牌招差出未差之代以爲推移入直敎曰違牌何意豈可蹯下竝只推更爲牌招推移入直政稟置之
정조 12년 · 강
推吏曹參議李集斗
정조 12년 · 목
吏曹啓言昨日政朴光迪豐德府使擬入受點矣追聞光迪方在罷職中云臣之不察惶恐待罪而原望筒請勿施允之敎以爾則推考
정조 12년 · 강
左議政李性源上疏賜批
정조 12년 · 목
疏略曰再上疏本而崇聽轉邈至於承宣偕入之命史官問疾之恩鄭重優渥尤出常格而未克祗承縮伏而不敢動號籲而不知止者非敢自爲一已之計也亦非敢猥援三疏之例也誠以頋名思職量已度時萬無承當之望故耳頋今艱虞湓目至尊獨勞對揚彌綸責在大官漸晦之義理臣何以明之已乖之爻象臣何以靖之俗習之訛誤臣何以辨正之刑政之解弛臣何以振肅之百爾思之一無能焉而徒然貪祿位竊恩數以榮其身而止則豈臣所以感激圖報之誠也哉至於狗馬賤疾形神筋力漸無餘地行步言語亦不成樣雖閑司漫職亦無自力供仕之望凡有除旨一不行公今於匪分重任晏然進身才具疾病姑舍勿論去就廉隅亦沒着落臣固自愧人將謂何又自數日重添感冒委頓叫楚今始力疾治疏更犯瀆擾伏乞亟命收還新命批以卿何辭巽至此獨不近於例讓耶見今元輔獨賢端揆姑未視事此時欲望鼎席之備員不啻如渴卿須安心勿辭竢少間卽出論道上以協贊下以承佐以賁予恢蕩蕩之治仍命遣史官傳諭
정조 12년 · 목
敎曰往雖不可諫來頭善因此食效亦可謂爲之地也況匪怒之敎意在蕫一而正百前左議政李在協敍用
정조 12년 · 목
以南履五爲豐德府使李太亨爲副校理李在協判府事單付
정조 12년 · 목
敎曰予頗知卿今番處分亦出於知卿不然豈如彼其原恕乎遂事不必追提卿須安心隨史官入來聽予面諭事遣史官傳諭于李判府事與之偕入○假注書金和鍾書啓臣敬奉聖諭傳諭于興仁之門外判府事李在協所住處則以爲臣猥以百無能之賤品冒據不敢當之重任周歲伴食無往非罪至若今番所坐臨事迷鈍節節顚錯卒自陷於不忠不誠之科而聖度天大罰止勘罷惶懍震越無地自容不自意特下收敍之命繼又史官儼臨齎宣聖旨奉讀以還感淚被面至於隨史官聽面諭之敎尤非負罪如臣所當得者豈敢不蝎蹶承命而頋臣釁負非比尋常唐突進身非但義分之所敢出且臣適添寒感委頓旅次姑無自力趍造之望謹當收拾病思冒入文字仰請處分云矣臣旣承偕入之命姑爲仍留敎以近日風寒如此郊榭必妨將攝今日入城明再明間簉朝事更爲傳諭○金和鍾書啓臣敬奉聖批更爲傳諭于判府事李在協則以爲伏承批旨聖念至及於賤疾之有妨將攝諭之以今日入城仰戴德意不敢少淹今方舁還京第稍竢少間以爲卒承明命之計而王人之來守私心惶悶乞命收還云矣大臣今方還第臣亦爲隨往
정조 12년 · 강
右議政蔡濟恭上疏賜批
정조 12년 · 목
疏略曰臣荷殿下肉骨之恩性命獲全飮啄猶前畢命田園於分攸宜第自昨秋以後顒祝情切不忍遠離重入京茅瞻近象魏耿結之情雖以少紓危臲之蹤終涉不便杜門潛伏忽忽無生世之趣孰謂世間事無所不有輔相新命忽及於僇廢癃殘之物乎御墨昭回天香滿紙導之以仙仗天樂王人隨後敦諭備至勉之以弘濟時事此實有相府以來創有之事也茍非臣命卒之秋隆恩異渥何至斯也惶懍之極强以自解于中曰我聖上大德曰生臣之前後再生凡幾遭也則今何忍卒驅之於必死之地乎若能積誠祈免庶幾民欲天從迺者宣敎有命鑾䠋臨門以臣去就貽惱淵衷承宣史官絡續門卷院隸仗軍顚倒街路臣心魂震蕩始旣胥命於金吾之傍旋又席稿於禁門之外正卿承命諭之以不敢聞之敎臣不遑他頋趍入帳殿天顏孔邇淚眼先暗不能畢陳衷懇感回崇聽則只得依例肅命而已歸對親知愧汗如瀉千萬夢想之外十行綸音頒示臣隣以臣前日遭罹反復千言根因盡露叚落自明無復有毫末餘蘊凡此事端卽臣人鬼關頭而已至幾年茫然不知況廷紳之以聲傳聲乎今因聖諭始知顚末之本自如斯臣可以以鬼爲人幻死爲生以此恩德頋奚比於崇班峻秩榮止一身也哉書之國乘傳之野史則殿下之神明英哲視千古帝王無與爲倫臣之遭逢特異視千古人臣罕與爲比仰而爲賀俯而爲幸不知所云聖恩無涯區區塵利之願湯火且不辭也況可以旣進而思退已肅而後辭有若隨例餙讓乎哉然而臣之自知亦云明矣賦性疏緩專不適用當事則無往非疣發言則無往非咎其不足備列於淸朝百執事居可知矣況五六年來險途難盡積憂成疾精耗神脫事事皆忘朝而有記午而忘之昨而見人今忽忘之此非特犬馬之齒已迫遲暮而然也風波憂畏外內受復夫豈藥石之所可療攝養之所可補也哉雖於家庭之內不敢有無於事爲之間況廊廟謨䣭其可擬議乎哉責任雖至重而臣不自居則不敢以是而言也駁正雖四起而命勿爲嫌則不敢以是而言也惟是癃病無用雖欲强策其勢末由之狀在臣爲不可不悉暴之端在聖明爲不可不體諒之事伏乞將臣新授相職亟行改正批以卿能自拔於衆鏑群噉之中竟占今日地步命也莫曰人君不言命豈獨得君之專而然乎哉以今以泩卿之一身義不敢自有夷險且不可擇況區區去就之際乎卿若念及於旣往之遭罹寧更却顧遲徊使人又得以間之予言由中望須安心視事仍命遣史官傳諭
정조 12년 · 강
命畿邑舊還未準捧守令論罪一款置之
정조 12년 · 목
京畿監司徐有防以元還未準捧守令之罪令廟堂稟處事馳啓敎曰昨年畿農雖曰免歉新舊還上之一時催科如數準捧無異括毛而新還旣準捧舊還未捧不過略千石此以依例論罪殊非勸後之意舊還未捧邑守令論罪一款置之幷以推考捧傳旨事該房知悉仍以此意行會本道事令廟堂知悉○京畿監司狀請春麰種子參量加分敎以依狀請施行事回諭
정조 12년 · 목
政院啓言玉堂上下番俱空已至多日校理金履翼副校理李尙度修撰宋翼孝副修撰朴基正李書九旣有只推之命請幷牌招推移入直敎以此啓辭勿施使之肅命後推移入直又啓言校理金履翼等或謂有情勢或謂有身病終不入來請幷重推仍卽牌招今日政新除玉堂一體牌招推移入直敎以情勢外入來入直又啓言情勢外入來入直事命下而副校理李太亨修撰宋翼孝謂有身病終不入來請幷重推牌招入直允之
정조 12년 · 강
命兵曹正郞徐有鍊汰拿分揀
정조 12년 · 목
敎曰卿之所愼日間快可耶玆遣承宣申布延佇之意如可强也隨承宣簉朝事入侍承旨傳諭于左議政與之偕入○承旨洪仁浩書啓臣敬奉聖諭傳諭于於義洞契左議政李性源處則以爲臣瀝血三籲誠未仰格近臣又臨隨入有命伏枕感泣不知所達臣之病狀姑無束帶趍朝之勢謹當稍俟少間冒入前席畢暴情懇承宣偕來之命先卽收還千萬伏望云矣臣旣承偕來之命姑爲仍留
정조 12년 · 강
判府事李在協上疏賜批